ກ່າວຄຳເຫັນທີ່ພິທີ, ທ່ານ ຮສ.ປອ. ຫງວຽນວັນລອງ, ຮອງອຳນວຍການມະຫາວິທະຍາໄລພາສາຕ່າງປະເທດ, ມະຫາວິທະຍາໄລ ດານັງ ໃຫ້ຮູ້ວ່າ: ດ້ວຍເກືອບ 20 ປີແຫ່ງການກໍ່ສ້າງ ແລະ ພັດທະນາ, ຄະນະພາສາ ແລະ ວັດທະນະທໍາຍີ່ປຸ່ນ, ມະຫາວິທະຍາໄລພາສາຕ່າງປະເທດ - ມະຫາວິທະຍາໄລ ດານັງ ໄດ້ສ້າງຕັ້ງຫຼາຍການພົວພັນຮ່ວມມືທີ່ແໜ້ນແຟ້ນ ແລະ ເປັນມິດກັບບັນດາອົງການຂຶ້ນກັບລັດຖະບານ ຍີ່ປຸ່ນ, ອຳນາດກາານປົກຄອງທ້ອງຖິ່ນຂອງບັນດາແຂວງ, ນະຄອນ ແລະ ກວ່າ 200 ວິສາຫະກິດ, ອົງການຂອງຍີ່ປຸ່ນ… ບົນພື້ນຖານນັ້ນ, ສະມາຄົມມິດຕະພາບຫວຽດນາມ - ຍີ່ປຸ່ນ ຢູ່ມະຫາວິທະຍາໄລພາສາຕ່າງປະເທດ - ມະຫາວິທະຍາໄລດານັງ ແມ່ນສ້າງຕັ້ງຂຶ້ນພາຍໃຕ້ຄວາມເຫັນດີເຫັນພ້ອມຂອງສະຫະພັນບັນດາອົງການມິດຕະພາບນະຄອນດານັງ ເພື່ອແນໃສ່ຊຸກຍູ້ການເຄື່ອນໄຫວທາງການທູດປະຊາຊົນລະຫວ່າງສອງປະເທດ.
ທ່ານ Shimonishi Kiyosih, ຮອງກົງສຸນໃຫຍ່ຍີ່ປຸ່ນ ປະຈຳນະຄອນ ດານັງ ປາດຖະໜາວ່າ ໃນສະພາບການເປັນປົກກະຕິໃໝ່ ພາຍຫຼັງໂລກລະບາດໂຄວິດ-19 ແລະ ນະໂຍບາຍເປີດປະຕູຂອງສອງປະເທດ ຫວຽດນາມ - ຍີ່ປຸ່ນ, ສະມາຄົມມິດຕະພາບຍີ່ປຸ່ນ ຢູ່ມະຫາວິທະຍາໄລພາສາຕ່າງປະເທດ, ມະຫາວິທະຍາໄລ ດານັງ ຈະຈັດຕັ້ງຫຼາຍໂຄງການພົບປະແລກປ່ຽນປະຊາຊົນ ເພື່ອສະເຫຼີມສະຫຼອງ 50 ປີແຫ່ງວັນສ້າງຕັ້ງການພົວພັນທາງການທູດລະຫວ່າງ 2 ປະເທດໃນປີ 2023.
ເນື່ອງໃນໂອກາດນີ້, ທ່ານ Shimonishi Kiyosih ກໍ່ເຊື່ອໝັ້ນວ່າ ບັນດາຄູອາຈານ ແລະ ນັກສຶກສາທີ່ຮ່ຳຮຽນພາສາ ແລະ ວັດທະນະທຳ ຍີ່ປຸ່ນ ຈະແມ່ນຜູ້ນຳໜ້າ ແລະ ເປັນຂົວຕໍ່ໃນການກໍ່ສ້າງ ແລະ ພັດທະນາສາຍພົວພັນມິດຕະພາບລະຫວ່າງ ຫວຽດນາມ - ຍີ່ປຸ່ນ ໃນໄລຍະຈະມາເຖິງ.
ກ່າວຄຳເຫັນທີ່ພິທີ, ທ່ານ ສຈ.ປອ. ເຈີນວັນນາມ, ປະທານສະມາຄົມມິດຕະພາບ ຫວຽດນາມ - ຍີ່ປຸ່ນ ຢູ່ນະຄອນ ດານັງ, ອະດີດຜູ້ອຳນວຍການມະຫາວິທະຍາໄລ ດານັງ ສະເໜີສະມາຄົມເສີມຂະຫຍາຍບັນດາທ່າແຮງ, ພູມປັນຍາ, ຍາດແຍ່ງເອົາການພົວພັນທີ່ພວມມີຢູ່ແລ້ວ, ພ້ອມທັງເປີດກວ້າງ ແລະ ພັດທະນາການຮ່ວມມືກັບບັນດາຄູ່ຮ່ວມມືຍີ່ປຸ່ນຢູ່ພາຍໃນ ແລະ ຕ່າງປະເທດ. ຜ່ານບັນດາການເຄື່ອນໄຫວປະຕິບັດຢ່າງມີປະສິດທິຜົນ ແລະ ແທດຈິງ, ສະມາຄົມຈະປະກອບສ່ວນພັດທະນາ ແລະ ເພີ່ມທະວີການພົວພັນທາງການທູດປະຊາຊົນຂອງມະຫາວິທະຍາໄລ ເວົ້າສະເພາະ, ພິເສດແມ່ນສະມາຄົມມິດຕະພາບ ຫວຽດນາມ - ຍີ່ປຸ່ນ ແລະ ສະຫະພັນບັນດາອົງການມິດຕະພາບ ເວົ້າລວມ.
ຕາມທ່ານ ສຈ.ປອ. ເຈີນວັນນາມ ໃຫ້ຮູ້ວ່າ: ປະຈຸບັນ, ຢູ່ນະຄອນດານັງ, ມີ 7 ສາຂາຂອງສະມາຄົມມິດຕະພາບ ຫວຽດນາມ - ຍີ່ປຸ່ນ. ເລື່ອງສ້າງຕັ້ງສະມາຄົມມິດຕະພາບຫວຽດນາມ - ຍີ່ປຸ່ນ ຢູ່ມະຫາວິທະຍາໄລພາສາຕ່າງປະເທດ, ມະຫາວິທະຍາໄລ ດານັງ ແມ່ນເພື່ອແນໃສ່ກໍ່ສ້າງ, ຮັດແໜ້ນ ແລະ ເພີ່ມທະວີການພົວພັນມິດຕະພາບ, ການຮ່ວມມື ແລະ ຄວາມເຂົ້າໃຈເຊິ່ງກັນ ແລະ ກັນລະຫວ່າງມະຫາວິທະຍາໄລ ແລະ ບັນດາຄູ່ຮ່ວມມື ຍີ່ປຸ່ນ, ສຸມໃສ່ຊຸກຍູ້ການຮ່ວມມືດ້ານການບຳລຸງສ້າງ, ຄົ້ນຄ້ວາວິທະຍາສາດ, ການພົວພັນກັບບັນດາວິສາຫະກິດ, ພັດທະນາແຫຼ່ງຊັບພະຍາກອນມະນຸດຄຸນນະພາບສູງ, ແລກປ່ຽນວັດທະນະທຳ, ການທູດປະຊາຊົນ, ປະກອບສ່ວນຊຸກຍູ້ການເປີດກວ້າງຫັນເປັນຄວາມຫຼາກຫຼາຍ ແລະ ຍົກສູງປະສິດທິຜົນການເຄື່ອນໄຫວຂອງ ສະມາຄົມມິດຕະພາບຫວຽດນາມ - ຍີ່ປຸ່ນ ຢູ່ນະຄອນ ດານັງ.
ກ່າວຄຳເຫັນທີ່ການຮັບໜ້າທີ່, ທ່ານ ປອ. ຮວິ່ງງັອກມາຍຄາ, ຮອງອຳນວຍການມະຫາວິທະຍາໄລພາສາຕ່າງປະເທດ, ມະຫາວິທະຍາໄລ ດານັງ ກ່າວວ່າ ງານໃນມື້ນີ້ ແມ່ນຂີດໝາຍທີ່ໜ້າຈົດຈຳສຳລັບມະຫາວິທະຍາໄລພາສາຕ່າງປະເທດ, ມະຫາວິທະຍາໄລດານັງ ເວົ້າລວມ, ຄະນະພາສາ ແລະວັດທະນະທຳຍີ່ປຸ່ນ ເວົ້າສະເພາະ, ເປັນຂີດໝາຍການພັດທະນາໃໝ່ໃນການເຄື່ອນໄຫວການທູດປະຊາຊົນຂອງມະຫາວິທະຍາໄລ, ພິເສດແມ່ນການພົວພັນລະຫວ່າງ ຫວຽດນາມ ແລະ ຍີ່ປຸ່ນ.
ຄຳຮຸ່ງ